Boek: ‘Verdiende wraak’ – Malene BreytenbachMalene Breytenbach Verdiende wraak is ŉ historiese roman wat handel oor die vete tussen twee families ná die Boereoorlog. Dit het by Minimal Press verskyn. Deel I Die boere word verslaan en die oorlog bring verwoesting. Joiners en hensoppers, genoem Judasboere, verraai die bittereinders en loop oor na die Engelse. Kommandant Steenkamp en die Ermelo Kommando stel die jong Nicolaas Greeff, ŉ National Scout, tereg. Dit veroorsaak ŉ vete tussen die Greeffs en die Steenkamps wat tot moord lei. Salomien, ŉ verfynde meisie afkomstig van Pretoria, getroud met die kommandant se seun, kry bitter swaar in die konsentrasiekamp en op die gestroopte plaas. ŉ Engelsman wat die Steenkamps kom help, wil haar uit die lyding verlos. Deel II In die 1990’s publiseer Lood Steenkamp ŉ boek oor die hensoppers en joiners in die Boereoorlog. Dit grief die nasate van die Greeffs, wat lede van die AWB is. Een besluit om op die skrywer wat hulle familieskande geopenbaar het, wraak te neem. Malene Breytenbach is in Port Shepstone, Natal, gebore. Haar ouers het na Rhodesië (tans Zimbabwe) geëmigreer waar sy in die Laerskool Cecil John Rhodes en Hoërskool Chaplin in Gweru was. Op die ouderdom van 14 het sy na Pretoria verhuis en matriek aan die Afrikaanse Hoër Meisieskool behaal. Breytenbach het ŉ honneursgraad in Engels aan die Universiteit van Pretoria verwerf. Sy het ook meestersgrade in Ou-Nabye Oosterse studie en antieke studie, asook ŉ doktorsgraad in joernalistiek aan die Universiteit Stellenbosch behaal. Sy het by die Universiteit Stellenbosch gewerk toe haar eerste romanse, Palmyra herleef, in 2005 deur Lapa Uitgewers uitgegee is. Sedertdien het byna 50 van haar romanses (kontemporêr, medies en histories) by Lapa en Tafelberg, ŉ druknaam van NB-Uitgewers, verskyn. Breytenbach, ŉ voltydse skrywer, is bekend vir haar romans, kortverhale en koerantartikels en sy skryf gereeld resensies vir tydskrifte en koerante. Prys: R275,00* *Prys onderhewig aan verandering Koop die boek by Graffiti Boeke